**11 anys del Programa Operatiu “Lluita contra la Discriminació”, a Catalunya**

**La inserció laboral efectiva de col·lectius en risc requereix la continuïtat dels fons estructurals i la implicació de les administracions**

* **En 11 anys del Programa Operatiu, s’han atès 44.788 persones en risc, s’han creat 105 empreses i s’han realitzat 17.414 contractacions laborals.**
* **Les quatres entitats gestores (Fundación ONCE, la Creu Roja, Càritas i la Fundació Secretariado Gitano) han cofinançat el programa, junt amb el Fons Social Europeu, amb 43,118 milions d’euros en una dècada a Catalunya.**
* **Es posa en valor el paper ètic i d’eficiència en la inserció de col·lectius de difícil inserció laboral de les entitats socials a través d’itineraris personalitzats.**

En el moment actual, la inserció de col·lectius allunyats del mercat laboral, com ara joves menors de 30 anys amb baixa formació, majors de 45 anys, aturats de llarga durada, dones, minories ètniques, persones amb discapacitats o persones immigrades requereix la continuïtat pressupostària del Fons Social Europeu i del suport de les administracions públiques.

Aquesta és la demanda que els representant de les quatre entitats socials gestores del Programa Operatiu “Lluita contra la Discriminació” a Catalunya (Fundación ONCE- FSC Inserta, la Creu Roja, Càritas i la Fundació Secretariado Gitano) han presentat a la jornada “11 anys treballant per l’accés a l’ocupació de les persones més vulnerables”, celebrada avui divendres 29 de juny, a Barcelona.

D’una banda, **Manel Camós**, delegat de la Comissió Europea a Barcelona, ha destacat el manteniment del nivell pressupostari per al Fons Social Europeu al voltant dels 150.000 milions d’euros en el període de 2014-2020, l’equivalent a l’1% del PIB anual de la Unió Europea, cosa que ajudarà –ha afirmat- a “fer més Europa”. **Esther Sànchez**, secretària d’Ocupació i Relacions Laborals del Departament d’Empresa i Ocupació de la Generalitat de Catalunya, ha incidit en el fet que cal seguir apostant per fer “un creixement intel·ligent, sostenible i integrador de les polítiques d’ocupació a partir de l’articulació de metodologies i sistemàtiques de treball des de la cooperació i la col·laboració entre els diferents actors per assolir resultats positius en les polítiques d’ocupació segons les necessitats de cada persona en totes les seves particularitats”. També ha destacat que actualment hi ha 800.000 aturats a Catalunya, el 57,2% dels quals reben algun tipus de prestació o subsidi que perdran més de la meitat el proper any, i que, per això mateix es tracta d’un col·lectiu en risc d’exclusió. Sánchez ha demanat que “cal saber prioritzar i seguir apostant per les polítiques públiques que parteixin d’una diagnosi i d’una qualitat”.

De l’altra banda, **Carme Borbonès**, presidenta de Càritas Catalunya, ha demanat trencar amb la dinàmica de la “indesitjable dualització extrema de la societat” existent entre les persones altament qualificades i les que es troben en risc i amb baixa o molt baixa qualificació professional. També ha reclamat revisar el fet que les entitats a Catalunya hagin de cofinançar al 51% els programes, en contra del que passa a altres parts de l’estat on la xifra és molt menor. **Enric Morist**, coordinador d ela Creu Roja a Catalunya, ha posat l’accent en els moments de dificultat actual que viuen, especialment les persones joves i immigrades, en la necessitat de la generació d’aliances i en la creació de nous paradigmes d’intervenció amb persones molt poc qualificades i que es troben desconnectades del mercat laboral. Per això, Morist ha destacat “el treball artesanal que fan els professionals i voluntariat des de la proximitat dels serveis i pobles de tot el país”. **Isidro Rodríguez**, director general de la Fundació Secretariado Gitano, ha destacat que aquest programa permet fer “una gestió del Fons Social Europeu eficient i ètica” i que cal posar en valor els impactes que generen per produir canvis socials a través de la intervenció sostinguda en el temps amb els col·lectius en risc. Finalment, **Xavier Grau**, Delegat Territorial de l’ONCE a Catalunya, a reclamat dona una “visió a llarg termini i estratègica per difondre el valor dels fons estructural.

**Bones pràctiques**

L’acte ha seguit amb la ponencia del consultor social José Manuel Fresno sobre “Perspectives dels Fons Estructurals per al període 2014-2020” i s’han presentat un seguit de bones pràctiques en el si de les entitats gestores, com ara: “Treball amb joves”, a càrrec de **Caye Gómez**, coordinador de programes de Càritas Diocesana de Girona; “Claus d'èxit en projectes d'itineraris laborals", per part de **Sònia Giménez**, coordinadora tècnica de programes d’Ocupació de la Creu Roja a Catalunya; “La inestimable cooperació empresarial; el cas de Fomento de Construcciones y Contratas Barcelona”, per **Núria Sanz**, directora FSC Inserta Catalunya, i **Pau Carmona**, director del Departament de Relacions Laborals de la delegació a Barcelona; el Programa “Acceder”, a càrrec de **Carme Méndez**, directora de la Fundació Secretariado Gitano a Catalunya, i **Anna Monterde**, cap d’intermediació laboral del Vapor LLonch Promoció Econòmica de l’Ajuntament de Sabadell.

**11 anys del Programa Operatiu: 45.000 beneficiaris i 17.500 contractacions**

En 11 anys de l’execució a Catalunya delPrograma Operatiu “Lluita contra la Discriminació”, s’han atès **44.788** persones en risc d'exclusió social, les quals s’han beneficiat d’itineraris personalitzats d’inserció sociolaboral. A més, s’han creat **105 empreses** a través de les accions de suport a l’autoocupació i s’han realitzat 17.414 contractacions laborals.

Del total de persones ateses, **43.709** persones han rebut orientació sociolaboral, **19.297** han seguit cursos de formació i s’han aconseguit **17.414** contractes laborals. A més, s’han creat **105** empreses.

Les quatres entitats gestores a Catalunya són la Fundación ONCE- FSC Inserta, la Creu Roja, Càritas i la Fundació Secretariado Gitano, les quals han cofinançat el programa, junt amb el Fons Social Europeu, amb **43,118.662,11 euros** en el període comprès entre 2000-2010 .